
Notă de sinteză

 

 

 

Prezenta lucrare abordează una dintre politicile comunitare fundamentale, respectiv politica concurenţei. Astfel, punerea în practică a politicii în cauză, prin intermediul reglementărilor şi dispoziţiilor comunitare, impune o serie de clarificări în planul conceptelor sau al noţiunilor utilizate în scopul evidenţierii tendinţelor şi principiilor care guvernează relaţiile comerciale între statele membre ale Uniunii Europene şi cele aflate în procesul de aderare.

De aceea, cunoaşterea regimului juridic al concurenţei în Europa se dovedeşte utilă atât pentru adaptarea comportamentelor agenţilor economici la exigenţele pieţei, cât şi pentru eliminarea practicilor ilicite în diferite ramuri de activitate.

Acest demers este structurat pe cinci capitole ce aduc în discuţie reglementările existente şi activitatea instituţiilor abilitate, a instanţelor judecătoreşti competente în domeniul concurenţei, aspecte relevate în cadrul legislaţiilor naţionale ale unor state cum ar fi: Austria, Belgia, Danemarca, Elveţia, Franţa, Germania, Marea Britanie, Spania, Suedia, precum şi preocupările actuale legate de integrarea României în structurile comunitare europene. 

În final, menţionăm că acest studiu vizează aprofundarea problematicii concurenţei în virtutea principiilor economiei de piaţă şi libertăţilor fundamentale, elemente esenţiale ale dezvoltării cooperării internaţionale. 

 

 

 

 

 

 

 

 

 

Capitolul 1

Consideraţii generale

Elaborarea unor politici privind concurenţa joacă un rol important în funcţionarea pieţei unice integrate. Conform prevederilor Tratatului de bază al Uniunii Europene „fără instituirea unui regim menit să asigure libera manifestare a concurenţei, însăşi funcţionarea pieţei unice integrate este împiedicată”.

La nivelul Comunităţii Europene, politicile concurenţiale au contribuit într-un mod determinant la integrarea economiilor naţionale într-o piaţă unică, fapt ce constituie un avantaj atât pentru consumatori cât şi pentru dezvoltarea industriei în ansamblul ei.

Un sistem al liberei concurenţe are drept scop realizarea unui echilibru între necesităţile şi exigenţele consumatorilor şi obiectivele comerciale ale întreprinderilor.

Astfel, societăţile comerciale sunt obligate de a investi în calitate pentru ca produsele lor să fie superioare faţă de cele ale concurenţei.

În consecinţă, concurenţa comercială reprezintă un mecanism fundamental al economiei de piaţă, asigurând o legătură directă între cererea şi oferta de produse de consum şi concentrarea economică necesară pentru dezvoltarea întreprinderilor.

Modalitatea efectivă de aplicare a politicilor de concurenţă constă în realizarea următoarelor acţiuni:

· obţinerea de autorizaţii din partea Comisiei Comunităţii Europene (C.E.E.) pentru întreprinderile care încheie acorduri comerciale ce pot afecta principiul liberei concurenţe;

· efectuarea unor anchete de către reprezentanţi ai C.E.E. în cazul sesizărilor privind unele societăţi care încalcă reglementările privind concurenţa. Aceste anchete pot avea drept rezultat suspendarea ori interzicerea practicilor anti-concurenţă;

· impunerea, de către C.E.E., a unor amenzi de până la 10% din cifra totală de afaceri, pentru întreprinderile cu un comportament vădit anticoncurenţial. Aceste amenzi au o funcţie dublă, şi anume: represivă şi disuasivă.

· contestarea deciziilor C.E.E. de către societăţile în cauză prin introducerea unui recurs la Curtea de Justiţie a Comunităţii Europene, cu sediul în Luxemburg;

· sesizarea practicilor anticoncurenţiale în faţa C.E.E. prin reclamaţii formulate de societăţi sau persoane particulare ce prezintă un interes legitim;

Teoria definirii pieţei asigură cadrul pentru investigaţiile practicilor anticoncurenţiale, evidenţiind importanţa unor date şi necesitatea unor precizări suplimentare. Astfel, delimitarea pieţelor relevante constituie baza aplicării eficiente a legilor privind concurenţa.

Identificarea acestor pieţe echivalează cu identificarea produselor care se pot substitui unul altuia, respectiv care se concurează.

Este demn de reţinut că începuturile în definirea unei politici a concurenţei şi instituirea unor reglementări în materie sunt marcate, la sfârşitul secolului XIX, în Canada şi S.U.A.

Astfel, ca rezultat al protestului public împotriva creşterii puterii economice într-un număr limitat de întreprinderi sau concerne (trusturi), s-a introdus pentru prima dată o legislaţie naţională a concurenţei.

La baza reglementărilor în domeniu s-a aflat concepţia generală axată pe convingerea că, prin menţinerea unui cadru legal în care societăţile comerciale concurează liber şi corect, se asigură: o alocare optimă a resurselor economice, cele mai mici preţuri posibile, cea mai înaltă calitate şi cel mai mare profit în beneficiul întregii societăţi.

Legat de aceasta, art. 7 al Tratatului de la Roma defineşte Piaţa Internă a Uniunii Europene ca pe o zonă fără frontiere interne în care este asigurată libera mişcare a bunurilor, persoanelor şi capitalului.

Acest Tratat stabileşte regulile principale care garantează ca principiile economiei de piaţă să fie realizate: art. 37 interzice discriminarea de către monopolurile de stat; art. 85-86 interzic comportamentul anticoncurenţial al întreprinzătorilor care ar putea anula efectele pieţei interne; art. 90 prevede că regulile concurenţei se aplică întreprinderilor cărora li s-au acordat drepturi speciale sau exclusive; art. 92 stabileşte condiţii stricte pentru ajutoarele acordate de stat întreprinzătorilor, pentru a proteja integritatea pieţei interne.

De asemenea, dispoziţiile privind concurenţa trebuie să reglementeze atât comportamentul firmelor, cât şi al statelor, în patru domenii principale:

· înlăturarea barierelor din calea comerţului;

· supravegherea concentrărilor strategice sub forma fuziunilor şi a achiziţiilor;

· controlul monopolurilor de stat cu caracter comercial, al întreprinzătorilor publici şi privaţi cărora li s-au acordat drepturi speciale şi exclusive;

· regimul ajutoarelor de stat pentru protejarea industriilor faţă de concurenţa în creştere.

Tot în acest context, evoluţia economică şi socială a determinat o diversificare a conţinutului noţiunii de concurenţă, proces având drept rezultat apariţia unei discipline eterogene, care este dreptul concurenţei.

În literatura juridică s-a arătat că elementele constitutive ale concurenţei sunt: accesul liber pe piaţă pentru firme; libertatea de acţiune pentru întreprinderile care oferă produse şi servicii; libertatea de alegere pentru utilizatori şi consumatori.

Se poate afirma că prin concurenţă se înţelege confruntarea dintre agenţii economici cu activităţi similare sau asemănătoare, exercitată în domeniile deschise pieţei, pentru câştigarea şi conservarea clientelei, în scopul rentabilizării propriei firme.

Concurenţa este unul din factorii importanţi ce acţionează asupra agenţilor economici, astfel încât aceştia îşi adaptează oferta de bunuri şi servicii la cererea existentă pe piaţă.

Drept urmare, economia de piaţă liberă se bazează pe conservarea principiului libertăţii de concurenţă, fapt relevat printr-o serie de acte normative care au ca efect reprimarea abuzurilor şi a practicilor anticoncurenţiale.

În cadrul pieţei, funcţiile concurenţei sunt următoarele:

a. facilitează ajustarea autonomă a cererii şi ofertei în toate domeniile activităţii economice;

b. stimulează realizarea progresului ca atare, în accepţiunea sa generală, dar mai ales a progresului tehnico-economic;

c. împiedică realizarea profitului de monopol de către agenţii economici, asigurând o alocare raţională a resurselor;

d. contribuie din plin la reducerea preţurilor de vânzare;

e. influenţează în mod direct psihologia agenţilor economici.

În ce priveşte formele concurenţei, doctrina economică a concluzionat că există următoarele tipuri de concurenţă între producători:

- concurenţa perfectă;

- concurenţa imperfectă, cu variantele: - monopolul







 - oligopolul 









 - concurenţa monopolistică

Se mai poate vorbi de concurenţa directă şi concurenţa indirectă.

Atunci când agenţii economici aflaţi în competiţie se adresează aceleiaşi necesităţi, cu produse similare sau identice, suntem în prezenţa unei concurenţe directe.

Concurenţa indirectă poate apărea atunci când firmele, agenţii economici, se adresează prin oferta de bunuri diferite aceloraşi nevoi sau unor nevoi diferite.

Din punct de vedere al dreptului comercial, concurenţa poate avea următoarele forme:

· concurenţa loială, considerată licită, deoarece este admisă prin reglementări;

· concurenţa neloială, considerată ilicită, deoarece este interzisă prin reglementări.

Concurenţa loială (corectă) se caracterizează prin folosirea nediscriminatorie a instrumentelor activităţii de concurenţă, în condiţiile accesului liber pe piaţă şi a deplinei posibilităţi de cunoaştere a mijloacelor de reglementare a relaţiilor de vânzare-cumpărare.

Concurenţa neloială (incorectă) constă în folosirea unor mijloace incorecte, cum ar fi: acordarea unor stimulente deosebite agenţilor economici, în utilizarea mijloacelor extraeconomice de pătrundere şi menţinere pe piaţă, având ca scop acapararea pieţei şi consolidarea unei poziţii net avantajoase pe piaţă.

Mecanismul economiei de piaţă funcţionează pe baza cererii şi ofertei, având ca element central preţul, care asigură autoreglarea echilibrului pieţei. Pentru a-şi îndeplini acest rol, formarea lui trebuie să aibă loc într-un mediu concurenţial normal.

Conceptul de mediu concurenţial este definit prin următoarele coordonate: existenţa mai multor producători şi cumpărători; existenţa diversificării sortimentale a unui bun omogen considerat; situaţia financiară a agenţilor economici; stabilirea preţurilor de cost pentru bunurile ofertate; obiectivele de dezvoltare durabilă ale firmelor; reducerea rolului statului în economie; organizarea pieţelor de desfacere; bunăstarea consumatorilor finali.

Un impact major asupra concurenţei îl au ajutoarele de stat. Din punct de vedere al concurenţei, în principiu, acestea sunt interzise. Legea acţionează numai asupra ajutoarelor directe, cele deghizate sau indirecte nefiind afectate, decât atunci când se poate demonstra, sub aspect juridic, că este vorba despre un ajutor de stat.

Prin natura sa, ajutorul de stat distorsionează sensul esenţial al concurenţei, pentru că:

· nu exercită un efect pozitiv asupra mediului economic şi în special asupra beneficiarilor, nici prin stimulare, nici prin coerciţie;

· are efect negativ asupra agenţilor economici nesubvenţionaţi, întrucât contribuţia acestora la progresul economico-social nu mai poate fi recompensată proporţional;

· susţine activităţi şi firme nerentabile, ceea ce îi dezavantajează pe consumatori;

· generează inegalităţi între agenţii economici pe criterii neconcurenţiale, administrative;

· realizează redistribuirea veniturilor şi a proprietăţii, prin faptul că îşi au sursa în veniturile preluate de stat de la alţi comercianţi;

· încalcă principiul concurenţei economice.

Principalele tipuri de ajutoare de stat sunt: grantul, prescrierea datoriilor, împrumuturile, garanţiile de stat.

O altă noţiune semnificativă în conturarea ideii de concurenţă este cea a practicilor anticoncureţiale.

Acestea sunt acte şi fapte la care recurg firmele, în scopul dobândirii unei poziţii dominante pe piaţă. Poziţia dominantă pe piaţă este o situaţie similară cu aceea de monopol, respectiv atunci când o firmă, care activează singură pe piaţa în cauză, poate să profite de puterea ei faţă de distribuitorii şi consumatorii bunurilor sau serviciilor pe care le furnizează.

Astfel, pentru a dobândi o poziţie dominantă pe piaţă, o firmă are două posibilităţi:

· fie încearcă să devină cea mai puternică sau unica întreprindere care aprovizionează piaţa, prin utilizarea unor practici anticoncurenţiale care să-i sporească puterea pe piaţă;

· fie încheie înţelegeri cu concurenţii existenţi (cei care vând acelaşi produs sau prestează acelaşi serviciu): înţelegeri de fixare a preţului şi împărţire a pieţelor de desfacere.

Dintre tipurile de practici comerciale anticoncurenţiale pe care le poate utiliza o firmă aflată într-o poziţie dominantă, putem enumera: refuzul de a negocia, negocierea exclusivă, exclusivitatea reciprocă, impunerea preţului de revânzare, vânzarea legată, fixarea diferenţiată a preţurilor, preţurile de transfer.

În esenţă, politica privind concurenţa, în ansamblul ei, nu are numai scopuri economice, ci şi scopuri sociale şi politice. Ea priveşte nu numai promovarea unei producţii eficiente, dar şi realizarea scopurilor tratatelor comunitare, politicilor economice, promovarea creşterii economice, creşterea standardelor de viaţă, apropierea între statele lumii.

 

 

 

 

 

 

 

 

 

 

 

 

 

 

 

Capitolul 2

Cadrul juridic şi economic al politicii europene a concurenţei

Comunitatea Economică Europeană, consfinţită prin Tratatul de la Roma din 1957, a avut, la început, ca unul din obiectivele principale, politica concurenţială comună. Drept urmare, în paragraful 3 al capitolului privind concurenţa, sunt relevate „Principalele prevederi ale Tratatului de la Roma referitoare la concurenţă.”

Definită prin articole distincte ale Tratatului, promovate riguros şi instituţionalizate prin mecanisme specifice (reglementări şi organisme specializate), — politica concurenţei în Uniunea Europeană a dobândit în momentul actual dimensiunile necesare pentru a deveni condiţia hotărâtoare a funcţionării economiei de piaţă.

S-a demonstrat şi s-a dovedit, atât teoretic, cât şi practic, că beneficiarul unei asemenea politici, a creerii mediului concurenţial normal şi a protecţiei concurenţei economice, este consumatorul.

Totodată, concurenţa este un puternic factor al progresului tehnic şi al dinamismului economic, prin faptul că obligă întreprinderile să depună un efort constant pentru a proteja sau a îmbunătăţi calitativ segmentul lor de piaţă.

Libera concurenţă nu exclude intervenţia instituţiilor publice în exercitarea unui anumit control aspra evoluţiei condiţiilor de piaţă, în special în scopul de a evita înţelegerile comerciale vizând compromiterea jocului concurenţei, crearea monopolurilor, a tuturor actelor şi faptelor prin care, încălcându-se regulile pieţei, se perturbă finalităţile economice şi interesele publice majore.

Pe cale de consecinţă, politica europeană a concurenţei este orientată în special pentru îndeplinirea următoarelor obiective: 

· împiedicarea firmelor de a stabili în mod artificial, prin acorduri nelegale, repartizarea pieţelor de desfacere;

· interdicţia de a efectua exporturi ascunse (nenominalizate);

· împiedicarea unor puternice concentrări ale puterii economice care pot conduce la abuzuri de poziţie dominantă care ar prejudicia interesele altor firme, şi mai ales ale consumatorilor;

· menţinerea pluralităţii centrelor de decizie economică, în vederea loialităţii concurenţei şi fluidizării pieţelor;

· împiedicarea acordării de ajutoare publice naţionale întreprinderilor care perturbă concurenţa pe Piaţa unică.

Regimul juridic al concurenţei, în Comunitatea Europeană, referitor la înţelegerile şi concentrările economice, este consacrat în articolele 85 şi 86 ale Tratatului de la Roma, iar cel privind ajutorul de stat, în articolul 92 al aceluiaşi Tratat.

Astfel: 

a. Articolul 85 defineşte principiul general al interdicţiei înţelegerilor între agenţii economici, care au sau pot avea ca obiect restrângerea sau distrugerea jocului concurenţei în interiorul pieţei comune, fiind susceptibile să afecteze comerţul între statele membre.

Trebuie precizat că interdicţia generală referitoare la înţelegerile comerciale este aplicabilă atât întreprinderilor publice şi private europene, cât şi firmelor străine care exercită o activitate în interiorul Uniunii Europene.

b. Articolul 86 prevede interdicţia abuzului de poziţie dominantă pe piaţa comună sau pe o parte substanţială a acesteia, din partea uneia sau mai multor societăţi comerciale, atunci când comerţul între statele membre este periclitat.

c. Articolul 92 precizează că ajutoarele de stat sunt incompatibile cu piaţa comună, dacă ele au efecte negative asupra concurenţei.

Punerea în aplicare a obiectivelor politicii concurenţei şi a prevederilor acesteia a determinat interesul pentru asigurarea mediului concurenţial normal. Acest lucru se reflectă în creşterea numărului de dosare privind firmele supuse investigaţiilor şi deciziilor luate de Comisia Europeană.

O serie de factori explică această intensificare a activităţii Comisiei, şi anume: aderarea sau perspectiva de aderare la Uniune Europeană a noi state; preocuparea agenţilor economici de a coopera şi a se concentra pentru a rezista în faţa sporirii competitivităţi pe piaţa europeană.

Legat de aceasta, priorităţile actuale ale aplicării politicii concurenţiale, la nivel european, sunt:

· mediul concurenţial;

· factorii care afectează concurenţa şi rolul acestei politici;

· cooperarea internaţională între state;

· rolul Comisiei Europene în aplicarea regulilor concurenţei;

· transparenţa;

· respectarea principiilor democratice.

S-a demonstrat faptul că agenţii economici care s-au obişnuit cu o concurenţă puternică şi urmăresc să prospere pe pieţele deschise şi dinamice sunt în continuare capabili să-şi lărgească câmpul de acţiune pe alte pieţe geografice, în cadrul economiei în curs de mondializare.

Aşadar, concurenţa şi competitivitatea au aceleaşi obiective: să creeze condiţiile indispensabile dezvoltării şi menţinerii unei industrii comunitare performante şi concurenţiale, îmbunătăţirea calităţii produselor şi serviciilor oferite consumatorilor europeni şi asigurarea stabilităţii mediului economic.

Integrarea în cadrul pieţei europene şi mondializarea progresivă presupun lărgirea geografică a acestora, nu numai la scara comunităţii, ci şi în alte regiuni sau ţări.

Un factor esenţial care influenţează concurenţa, este reprezentat de eficacitatea dispoziţiilor legislative în eliminarea restricţiilor juridice şi administrative asupra operaţiunilor transfrontaliere, care menţin barierele vamale şi împiedică schimburile comerciale, antrenând distorsiuni ale concurenţei (ex.: preţurile medicamentelor, fiscalitatea, fluctuaţiile monetare).

Politica concurenţială se află în interdependenţă cu procesul integrării pentru constituirea pieţei interne europene. Pe de o parte, integrarea condiţionează concurenţa, iar pe de altă parte, concurenţa sprijină buna funcţionare a pieţei unice. Cele trei mari domenii de activitate vizând concurenţa sunt:

· acordurile şi practicile anticoncurenţiale;

· sectoarele reglementate sau aflate sub monopol;

· ajutoarele de stat.

Pentru punerea în aplicare a politicii concurenţei, Comisia Europeană foloseşte următoarele instrumente:

· reguli referitoare la înţelegeri restrictive şi abuzul de poziţie dominantă;

· dispoziţii privind monitorizarea concentrărilor şi a ajutoarelor de stat;

· regimul de liberalizare a pieţelor.

Toate acestea au un singur obiectiv: înlăturarea distorsiunilor pe piaţa internă.

Fenomenul mondializării economiei şi al structurii comerţului internaţional determină o cooperare între autorităţile de concurenţă.

În consecinţă, agenţii economici care operează pe piaţa mondială trebuie să se informeze cu privire la dispoziţiile şi practicile concurenţei, reglementate juridic în diferite ţări. De asemenea, costurile şi riscurile generatoare de conflicte de legi justifică iniţierea şi realizarea unei cooperări internaţionale.

În acest context, trebuie menţionat că posibilităţile de colaborare la nivel internaţional ale Uniunii Europene au fost deschise prin Acordul bilateral încheiat cu Statele Unite, în 1995. Acest acord prevede coordonarea operaţiunilor privind buna aplicare a regulilor care permit părţilor să-şi unească eforturile pentru a combate ansamblul practicilor anticoncurenţiale care afectează pieţele americană şi europeană.

La nivelul Uniunii Europene, se consideră că faza de elaborare a politicii concurenţei comunitare este încheiată. Ideile principale ale acesteia au ca punct de pornire cadrul legislativ prin care acţionează Comisia şi cadrul administrativ şi juridic format din principiile comunitare puse în aplicare de Curtea de Justiţie şi Tribunalul de primă instanţă.

Printre instrumentele utilizate în reglementarea concurenţei s-a introdus „regula de minim”, care se aplică atât înţelegerilor economice, cât şi ajutoarelor de stat, regulă ce permite agenţilor economici de a încheia acorduri fără a notifica acest lucru autorităţii de concurenţă.

Aplicarea descentralizată a normelor de concurenţă, în special pentru cele din articolele 85 şi 86 din Tratat, are ca scop cooperarea între autorităţile naţionale ale concurenţei, tribunale şi Comisie.

La nivel naţional, tribunalele pot soluţiona plângerile depuse de concurenţii firmelor beneficiare de ajutoare şi pot garanta că statul membru a respectat procedurile de notificare şi autorizare.

Un element important în contextul general al concurenţei este transparenţa relaţiilor comerciale între state. Aceasta presupune folosirea de mijloace specifice pentru îmbunătăţirea informării asupra politicilor concurenţiale şi pentru simplificarea cadrului juridic al intervenţiilor oficiale.

Pe lângă exerciţiul pur tehnocratic sau administrativ în acest domeniu, Comisia desfăşoară un dialog permanent cu alte instituţii al Uniunii Europene privind toate aspectele politicii concurenţei.

Trebuie menţionat că, în fiecare an este publicat un raport privind concurenţa, document ce reprezintă un instrument de comunicare şi informare esenţial în relaţiile cu alte organisme ale Uniunii, cum ar fi: Parlamentul, Consiliul, Comitetul Economic şi Social. Legat de aceasta, dezbaterile asupra raportului şi opiniile constructive exprimate conduc la perfecţionarea cunoştinţelor şi acordurilor europene în materia concurenţei.

 

 

 

 

 

 

 

 

 

 

 

 

 

 

 

 

Capitolul 3

Reglementarea concurenţei economice în România 

Pentru statul român, necesitatea unei legi a concurenţei s-a impus după anul 1989, ea fiind cerută de agenţii economici care au reacţionat în faţa concurenţei provocate de produsele importate. Această lege a fost adoptată în anul 1996, (n.n. Legea nr. 21) astfel încât există un cadru legislativ adecvat bunei desfăşurări a concurenţei comerciale.

Scopul fundamental al unei strategii de stimulare a concurenţei este acela de a crea structuri economice eficiente, care nu permit obţinerea unor profituri anormale.

În acest sens, este necesară adoptarea unor politici comerciale şi concurenţiale mai transparente, susţinute de o armonizare, pe termen mediu, a acestora, cu cele ale Uniunii Europene, pentru a se pregăti integrarea treptată a economiei româneşti în cea a Uniunii, continuând, în acelaşi timp, cu perseverenţă, implementarea reformei.

De asemenea, adoptarea unei politici concurenţiale reformatoare, bine concepută, cu obiective, priorităţi şi termene de rezolvare clar stabilite şi respectate, este esenţială pentru asigurarea succesului procesului de transformare a vieţii social-economice interne şi strategiei de integrare a ţării noastre în structurile europene.

Tot în acest context, putem releva unele dispoziţii importante ale Legii concurenţei nr. 21/1996, care stabileşte un set de reguli pe care trebuie să le respecte atât agenţii economici români şi cei străini în momentul în care acţionează pe piaţa românească, cât şi organele administraţiei publice, centrale şi locale.

Administrarea legii şi punerea ei în aplicare sunt încredinţate Consiliului Concurenţei şi Oficiului Concurenţei.

Astfel, în timp ce Consiliul are un statut de instituţie independentă, Oficiul funcţionează în subordinea Guvernului.

Consiliul Concurenţei este compus din 10 membri, din care 1 preşedinte, 3 vicepreşedinţi şi 6 consilieri de concurenţă. El funcţionează în plen şi în comisii.

De asemenea, Consiliul Concurenţei dispune de competenţă consultativă şi contencioasă.

Competenţa consultativă este dată de faptul că această autoritate trebuie să avizeze toate proiectele de hotărâri ale Guvernului care pot avea impact anticoncurenţial.

Competenţa contencioasă este legată de faptul că această autoritate ia deciziile prevăzute de lege în cazul încălcării dispoziţiilor privind:

· practicile anticoncurenţiale;

· concentrările economice, având ca obiect sau ca efect restrângerea, împiedicarea sau distorsionarea concurenţei.

La rândul său, Oficiul Concurenţei are competenţă de reprezentare a guvernului, consultativă şi contencioasă.

Este de remarcat faptul că atribuţiile Consiliului Concurenţei şi ale Oficiului Concurenţei sunt prezentate pe larg în art. 27, respectiv art. 37 din Legea nr. 21/1996 privind concurenţa.

Cele două organisme specializate pot începe o investigaţie în urma unei plângeri, notificări, cereri de acceptare sau din oficiu. Sancţiunile prevăzute sunt de natură a descuraja orice practică anticoncurenţială.

Mai mult, spre deosebire de alte legi ale concurenţei din Europe Centrală şi de Est, dar similar cu legile din S.U.A., legea română în domeniu prevede urmărirea penală a persoanelor în situaţia când au participat, „cu intenţii frauduloase şi în mod determinant la conceperea, organizarea sau realizarea practicilor interzise”.

Caracteristica intervenţiei autorităţilor privind concurenţa este aceea de a proteja concurenţa prin identificarea cazurilor de abatere incriminate de legea cadru în materie, sancţionarea celor care încalcă legea, încurajarea celor care au nevoie de protecţie sau se comportă normal, în raport cu restricţiile legii.

Principalele forme ale intervenţiei organelor abilitate în reglementarea concurenţei sunt:

· sancţiuni: amendă;

· injoncţiuni: impunerea de măsuri pentru renunţarea la practicile anticoncurenţiale;

· acordarea de dispense pentru înţelegeri economice individuale;

· acordarea de exceptări pentru anumite categorii de înţelegeri;

· neintervenţia asupra comportamentului susceptibil de a fi anticoncurenţial;

· autorizarea concentrărilor economice;

· avize pentru reorganizarea sau dizolvarea regiilor autonome sau divizarea unor societăţi în vederea privatizării;

· avize pentru actele normative referitoare la preţuri.

Efectele apelului agenţilor economici la autorităţile concurenţei pot fi sintetizate în următoarele consecinţe:

· agenţii economici incriminaţi vor trebui să revină la disciplina considerată legală, respectiv la comportamentele concurenţiale loiale;

· agenţii economici afectaţi de practicile anticoncurenţiale vor fi avantajaţi prin reconsiderarea poziţiei lor pe piaţă, prin eliminarea barierelor vamale şi prin dezvoltarea poziţiei lor de adevăraţi concurenţi pe piaţa relevantă;

· revizuirea contractelor, urmată în caz de nesoluţionare a litigiilor, de rezilierea acestora;

· regândirea clauzelor contractuale în conformitate cu prevederile Legii concurenţei;

· renunţarea la actele şi faptele cu impact anticoncurenţial;

· agenţii economici care se consideră nedreptăţiţi prin deciziile Consiliului Concurenţei pot acţiona în justiţie, la Curtea de Apel, conform prevederilor Legii concurenţei.

În acest context putem afirma că adoptarea şi respectarea regulilor de concurenţă la nivel naţional, precum şi activitatea instituţiilor specializate pot contribui la relansarea economiei româneşti şi integrarea acesteia în ansamblul economic european.

În fine, alinierea progresivă la politicile comunitare va duce la creşterea competitivităţii economice şi va spori efectele reformei, fapt ce implică instaurarea şi consolidarea stabilităţii macroeconomice, dar şi a celei la nivel microeconomic.

 

 

 

 

 

 

 

 

 

 

 

 

 

 

 

 

 

 

 

 

 

 

Capitolul 4

Aspecte de drept comparat privind concurenţa în statele europene

Austria 

Legea austriacă privind cartelurile economice, adoptată în 1988, a suferit modificări substanţiale, care au intrat în vigoare la 1 ianuarie 2000. Amendamentele aduse fac parte dintr-un proces amplu de reformă a dreptului concurenţial din această ţară.

Astfel, pentru situaţia practicilor anticoncurenţiale s-a introdus un regim sancţionator sever, având drept scop evitarea distorsionării concurenţei economice.

De asemenea, s-a adoptat o listă cu exemple privind vânzările considerate ca fiind realizate sub preţul pieţei. Acest amendament are rolul de a asigura o protecţie specială pentru întreprinderile mici şi mijlocii, în scopul consolidării unor strategii eficiente privind politica de preţuri.

Din punct de vedere al regimului juridic al concurenţei, au fost aduse îmbunătăţiri în ce priveşte competenţa Curţii pentru carteluri.

În acest sens, trebuie menţionat că au fost acordate competenţe sporite, Curtea având în prezent posibilitatea de a intenta acţiuni şi de a instrumenta din oficiu cazuri concrete.

Curtea se sesizează din proprie iniţiativă, în cazul unor practici anticoncurenţiale ale agenţilor economici care afectează interesul public. Mai mult, în condiţiile în care nu au fost înregistrate creşteri de personal semnificative, Curtea a dispus o serie de hotărâri judecătoreşti importante în legătură cu înţelegerile agenţilor economici din sectorul telecomunicaţiilor (ex.: interzicerea monopolurilor pentru transmisiile prin cablu-tv), respectiv industria farmaceutică (ex.: recomandări în privinţa preţurilor practicate).

Tot în acest context, din ce în ce mai multe acţiuni privind cazurile de concurenţă neloială sunt soluţionate de instanţele de drept comun, aspect ce implică o atitudine pozitivă din partea agenţilor economici faţă de consumatori şi economia de piaţă.

Din punct de vedere administrativ, s-a considerat că înfiinţarea unei autorităţi de concurenţă independente, cu atribuţii de control asupra agenţilor economici, este necesară, fapt pentru care se va trece la elaborarea unei propuneri legislative în acest sens.

 

 

Belgia 

Legea privind protecţia concurenţei economice a fost adoptată de Parlamentul belgian la 1 iulie 1999. Acest act normativ conţine prevederi referitoare la procedurile, înţelegerile, concentrările economice şi practicile anticoncurenţiale ale agenţilor economici.

În cuprinsul legii concurenţei, sunt prezentate instituţiile abilitate în acest domeniu, şi anume: Oficiul Concurenţei, Corpul raportorilor, Consiliul Concurenţei, Comisia Concurenţei.

Astfel, rolul Oficiului Concurenţei, care este un organism aflat în subordinea Guvernului, este de a identifica şi de a investiga cazurile susceptibile de a incorpora practici concurenţiale nelegale.

La rândul său, activitatea Corpului raportorilor este în strânsă legătură cu Oficiul Concurenţei. Principalele atribuţii ale raportorilor sunt:

· de a conduce şi organiza investigaţiile de natură concurenţială;

· de a elabora instrucţiuni pentru agenţii economici investigaţi în cadrul anchetelor privind concurenţa;

· de a redacta şi prezenta rapoarte în faţa Consiliului Concurenţei.

Consiliul Concurenţei este o autoritate administrativă subordonată Guvernului, care are competenţă contencioasă constând în luarea unor decizii prevăzute de lege şi competenţă consultativă materializată în avizarea actelor normative cu impact anticoncurenţial.

Acest Consiliu este format din 20 de membri numiţi pe un termen de 6 ani, mandat ce poate fi reînnoit. 

Comisia Concurenţei reprezintă o entitate cu rol consultativ, alcătuită din reprezentanţi ai organizaţiilor profesionale.

Sub aspect jurisdicţional, activitatea concurenţială este supusă hotărârilor date de instanţele judecătoreşti, respectiv Curtea de Apel şi Curtea de Casaţie.

Pe viitor, se consideră că modificarea legii concurenţei este necesară, existând următoarele propuneri legislative:

· numirea în funcţie pe o durată nedeterminată a unui număr de 4 membri ai Consiliului Concurenţei, incluzând postul de Preşedinte, vice-preşedinte şi 2 membri permanenţi;

· înfiinţarea unui corp de raportori în cadrul Oficiului Concurenţei;

· modificarea procentuală a cotei de piaţă;

· posibilitatea ca Guvernul să autorizeze anumite concentrări economice, care nu au fost admise de Consiliul Concurenţei, în baza contribuţiei acestora la bunul mers al economiei şi al riscului scăzut pentru competiţie la nivelul pieţei interne.

Danemarca 

Legea daneză a concurenţei a intrat în vigoare, după ce a fost adoptată de Parlament, la 1 ianuarie 1998. Reglementarea concurenţei în dreptul danez este orientată în sensul interzicerii practicilor anticoncurenţiale şi abuzului de poziţie dominantă.

Guvernul danez a elaborat o serie de propuneri de modificare a legii cadru privind concurenţa, amendamente depuse la Parlament în cursul anului 2000, şi care au drept scop armonizarea legislaţiei interne cu legislaţiile celorlalte state membre ale Uniunii Europene.

În ce priveşte instituţiile abilitate în domeniu, acestea sunt: Consiliul Concurenţei şi Autoritatea Concurenţei. Cele două organisme au ca principală atribuţie emiterea de decizii împotriva înţelegerilor economice nelegale, încheiate de agenţii economici.

Pentru soluţionarea litigiilor privind concurenţa, este statuată competenţa Tribunalelor de concurenţă. De asemenea, Comisia Concurenţei publică un raport anual referitor la politica concurenţială şi situaţiile apărute în diferite domenii de activitate, cum ar fi:

· situaţia concurenţei în industria materialelor de construcţii;

· acordarea ajutoarelor de stat;

· stabilirea unor preţuri reale pentru transmiterea evenimentelor sportive;

· stabilirea unor onorarii fixe pentru agenţii imobiliari;

· vânzările de carte, publicaţii.

Elveţia 

În principiu, legislaţia elveţiană a concurenţei este axată pe sancţionarea abuzului de poziţie dominantă şi pe împiedicarea apariţiei monopolurilor.

Astfel, legea elveţiană în domeniu se caracterizează prin instituirea unor regimuri juridice diferite în raport cu obiectivele concurenţei economice, şi anume:

· un regim juridic de drept civil vizând protecţia libertăţii economice individuale;

· un regim juridic de drept administrativ având drept scop apărarea interesului general.

Conform prevederilor dreptului civil, sunt considerate ilegale: înţelegerile între agenţii economici vizând formarea unor carteluri, boicotul, discriminarea în materie de preţ, vânzările ilicite.

De asemenea, reglementările administrative permit Comisiei pentru carteluri de a interveni atunci când este încălcată libertatea economică ori funcţionarea mecanismelor pieţei interne.

Legat de aceasta, trebuie subliniat că aplicarea reglementărilor administrative ale dreptului concurenţial elveţian este asigurată de Comisia pentru carteluri, autoritate administrativă autonomă. Această Comisie dispune de o competenţă consultativă legată de emiterea unor recomandări privind respectarea şi îmbunătăţirea legislaţiei în materia concurenţei comerciale.

Un alt mijloc de punere în aplicare a reglementărilor privind concurenţa este reprezentat de acţiunea civilă. În acest sens, persoanele fizice sau agenţii economici lezaţi de anumite practici anticoncurenţiale pot intenta acţiuni civile în scopul reparării prejudiciilor materiale şi morale suferite ca urmare a încălcării principiilor competiţiei comerciale.

Franţa 

În Franţa, legislaţia şi doctrina în materia concurenţei consideră două practici anticoncurenţiale în legătură cu poziţia dominantă, şi anume:

· exploatarea abuzivă a poziţiei dominante;

· exploatarea abuzivă a stării de dependenţă economică.

De subliniat este faptul că exploatarea abuzivă a stării de dependenţă economică a fost introdusă în dreptul francez prin reforma din 1986 şi a fost inspirată din experienţa germană.

Consiliul Concurenţei din Franţa utilizează, pentru stabilirea stării de dependenţă economică, următoarele criterii:

· importanţa ponderii furnizorului în cifra de afaceri a vânzătorului;

· notorietatea mărcii furnizorului;

· imposibilitatea pentru distribuitor de a se aproviziona de la alţi furnizori cu produse echivalente.

Din punct de vedere economic, pentru a deduce absenţa absolută a unei soluţii echivalente, într-o situaţie de dependenţă economică, se propune utilizarea concomitentă a patru variante:

· descrierea, pe plan tehnic şi comercial, a cadrului eventualelor soluţii echivalente şi aprecierea evoluţiilor pe piaţă a întreprinderilor în cauză;

· studierea incidenţei relaţiilor comerciale stabilite între partenerii respectivi, asupra rentabilităţii agenţilor economici care îşi revendică starea de dependenţă economică;

· estimarea perioadei în care firma în stare de dependenţă economică poate dispune de soluţiile echivalente identificate;

· aprecierea costului operaţiunilor de schimbare a partenerului/partenerilor comerciali.

Exploatarea abuzivă a unei stări de dependenţă economică nu este sancţionată în sine, fiind necesar ca victima acesteia să dovedească faptul că acest comportament afectează sau este susceptibil de a afecta comerţul sau consumatorii.

Germania 

Doctrina, fondată pe legea concurenţei germane, distinge patru tipuri principale de dependenţă economică pe care se grefează diferite abuzuri:

· dependenţă din caza complementarităţii produselor:

· dependenţă din cauza puterii de cumpărare;

· dependenţă datorată relaţiilor de afaceri;

· dependenţă din cauza unor lipsuri materiale.

Din punct de vedere al competenţei în soluţionarea cauzelor ce implică practici anticoncurenţiale, trebuie menţionat că aceasta revine Curţii de Apel în primă instanţă, şi apoi Curţii Supreme Federale, în caz de recurs.

Marea Britanie 

Principala tendinţă a legislaţiei britanice în domeniul concurenţei o constituie îmbunătăţirea prevederilor referitoare la practicile anticoncurenţiale.

Noua lege cadru în materie a intrat în vigoare la 1 martie 2000. Prin această lege se acordă competenţe sporite Departamentului de Concurenţă din cadrul Oficiului pentru Comerţ, vizând procedurile de investigaţie şi de sancţionare a agenţilor economici care încalcă principiile concurenţei comerciale.

Eforturile depuse în acest sens au drept scop alinierea dispoziţiilor legale interne la normele dreptului comunitar.

Tot în acest context trebuie relevat faptul că litigiile de concurenţă sunt soluţionate de Curtea pentru practici anticoncurenţiale, instanţă de judecată ce are deplină competenţă asupra tuturor cauzelor de acest fel.

Spania 

Sistemul spaniol de protecţie a concurenţei a suferit modificări substanţiale, începând cu anul 1999.

Astfel, în aprilie 1999, prin Decretul regal nr. 6/1999, au fost aprobate o serie de măsuri urgente privind liberalizarea economiei şi sporirea competitivităţii comerciale. De asemenea, prin acest Decret au fost aduse modificări la Legea concurenţei, în vigoare din anul 1989.

Dintre amendamentele adoptate prin actul normativ menţionat, pot fi enumerate următoarele:

· notificarea cotei de piaţă în cazul fuziunilor între agenţii economici;

· consultarea Serviciului pentru Protecţia Concurenţei de către agenţii economici care încheie acorduri comerciale;

· publicarea de către acest Serviciu a notificărilor necesare pentru asigurarea transparenţei comerciale între partenerii de comerţ.

În dreptul spaniol, regimul juridic al concurenţei este fundamentat pe jurisprudenţa Tribunalului pentru Protecţia Concurenţei.

Legat de cele arătate, noua lege a concurenţei, adoptată în decembrie 1999, a abrogat prevederile vechii legi şi a consacrat scopul esenţial al politicii concurenţiale, respectiv consolidarea mecanismelor economiei de piaţă.

De asemenea, noile prevederi legale contribuie la creşterea eficienţei autorităţilor de concurenţă şi la extinderea competenţelor instanţelor de judecată specializate.

Suedia 

Legislativul suedez a adoptat, în februarie 2000, o serie de amendamente la legea concurenţei, modificări ce au rolul de a armoniza legislaţia în domeniu cu recomandările Comunităţii Europene.

Autoritatea suedeză în materie are un rol important în cadrul implementării politicilor concurenţiale privind fuziunile societăţilor comerciale, înţelegerile economice şi rezolvarea sesizărilor agenţilor economici.

Competenţele acestei Autorităţi sunt de reprezentare a Guvernului şi consultativă.

Cazurile de concurenţă neloială investigate de Autoritatea pentru Concurenţă sunt înaintate spre soluţionare instanţelor de judecată, şi anume: Tribunalul oraşului Stockholm şi Tribunalul Pieţei.

Măsurile economice şi administrative luate de către Autoritatea pentru Concurenţă au la bază următoarele criterii:

· menţinerea unui cadru legal de desfăşurare a competiţiei economice;

· crearea unui sistem concurenţial puternic;

· protecţia consumatorilor şi a interesului public general.

Mai mult, aceste decizii, în legătură cu respectarea legii concurenţei, sunt de aplicare imediată şi au consecinţe directe asupra mersului economiei în ansamblu. Ele sunt puse în executare chiar şi în situaţia când au fost contestate în faţa tribunalului, care va decide asupra revocării sau menţinerii lor.

 

Capitolul 5

Concluzii 

Politica concurenţei presupune un efort continuu de natură a permite pieţei să devină unul din instrumentele principale pentru atingerea obiectivelor fundamentale, respectiv creşterea echilibrată şi susţinută în acelaşi timp de protecţia mediului, de niveluri ridicate de utilizare a forţei de muncă şi de protecţie socială.

Concurenţa activă reprezintă un element important ce ajută la crearea unor structuri economice sănătoase şi la evitarea unor profituri anormale.

Strategia Uniunii Europene pentru creşterea competitivităţii vizează adoptarea unor politici de îmbunătăţire a cadrului macroeconomic pentru funcţionarea pieţei şi de reducere a costurilor de producţie, însoţite de schimbări structurale care să conducă la creşterea valorii adăugate pentru agentul economic şi la mărirea valorii capitalului.

În scopul reducerii costurilor se are în vedere şi o politică de redistribuire teritorială, către zona care prezintă avantaje comparative, în special pentru sectoarele care înregistrează consumuri ridicate ale costurilor de producţie (ex.: industria uşoară, electronică).

În aceste condiţii, obiectivul esenţial al Uniunii Europene este creşterea competitivităţii producţiei industriale, pentru atingerea căruia au fost fixate patru priorităţi:

· promovarea investiţiilor în domeniul cunoaşterii (adoptarea formării profesionale la necesităţi, întărirea capacităţii de a anticipa evoluţia tehnologiilor şi pieţelor, dezvoltarea şi valorificarea eficientă a cercetării-dezvoltării şi a inteligenţei economice). Se are în vedere crearea de consorţii de întreprinderi europene cu un mare potenţial tehnologic şi financiar;

· dezvoltarea cooperării industriale (întărirea prezenţei industriei comunitare pe pieţele în expansiune, favorizarea transferului de experienţă şi know-how în beneficiul întreprinderilor mici şi mijlocii). În cooperarea cu ţările central şi est-europene se are în vedere identificarea şi eliminarea obstacolelor juridice şi fiscale ce frânează colaborarea în materie comercială;

· asigurarea unei concurenţe oneste (identificarea barierelor ce împiedică creşterea exporturilor şi a investiţiilor precum şi eliminarea distorsiunilor concurenţiale, lupta împotriva fraudei, ameliorarea structurii taxelor vamale);

· modernizarea rolului autorităţilor publice pentru asigurarea bunei funcţionări a pieţei, dezvoltarea cooperării administrative între statele membre, utilizarea fondurilor structurale în scopul promovării dezvoltării unor activităţi competitive, stimularea parteneriatului între agenţii economici.

 ANEXĂ

  

· Relaţiile Consiliului Concurenţei cu alte instituţii

  

	· Preşedinţia României 

· Comisiile parlamentare 

· Organele administraţiei publice centrale şi locale 

· Organizaţiile profesionale, patronale şi sindicale, inclusiv Camera de Comerţ şi Industrie a României 

· Asociaţiile pentru protecţia consumatorilor 

· Instanţele judecătoreşti şi parchetele
	1
	Consiliul 

Concurenţei
	2
	· Autoritatea pentru Privatizare şi Administrare a Participaţiunilor Statului (A.P.A.P.S.) 

· Ministere de resort 

· Organele administraţiei publice centrale şi locale 

· Organizaţii patronale


 

 

 

1. - Comunică, la cerere, punctul său de vedere asupra politicii concurenţiale

2. - Poate consulta, pentru realizarea atribuţiilor sale, instituţiile respective cu privire la politica de privatizare, respectiv de ramură sau sectorială

